Natten til tirsdag blev beredskabet og Nordjyllands Politi kaldt ud til Arrivas busanlæg på Troensevej i Aalborg Øst. Alarmen, som kom klokken 02.55 lød på, at der var brand i busser på stedet. Det viste sig, at det var oliefyret i en af busserne, der var brudt i brand, og ilden havde efterfølgende spredt sig til i alt syv busser, som alle er stort set udbrændt. - Der er intet, der tyder på en forbrydelse, siger vagtchef ved Nordjyllands Politi, Per Vagn Nielsen. Det er efter alt at dømme en fejl på oliefyret, der har fået det til at bryde i brand, mener vagtchefen, som også kan fortælle, at ingen kom til skade ved branden.

Opsummering:
Et oliefyr i en bus startede en brand, der bredte sig til flere busser hos Arriva i Aalborg.